OZNÁMENIE KOMISIE RADE v súvislosti s požiadavkou na predloženie návrhu, pokiaľ ide o systém predčasného odchodu úradníkov EÚ do dôchodku /* KOM/2011/0181 v konečnom znení */





[pic] | EURÓPSKA KOMISIA | Brusel, 7.4.2011 KOM(2011) 181 v konečnom znení OZNÁMENIE KOMISIE RADE v súvislosti s požiadavkou na predloženie návrhu, pokiaľ ide o systém predčasného odchodu úradníkov EÚ do dôchodku OZNÁMENIE KOMISIE RADE v súvislosti s požiadavkou na predloženie návrhu, pokiaľ ide o systém predčasného odchodu úradníkov EÚ do dôchodku Dňa 25. októbra 2010 Rada prijala závery, v ktorých sa Komisia vyzýva, aby do polovice roku 2011 predložila legislatívny návrh na zmenu a doplnenie služobného poriadku. Týmto návrhom by sa mal článok 9 ods. 2 prílohy VIII služobného poriadku buď zrušiť, alebo podstatne zmeniť, aby sa zohľadnili obavy vyjadrené v záveroch Rady. Podľa článku 241 ZFEÚ, ak sa Komisia rozhodne nepredložiť návrh, musí informovať Radu o dôvodoch takéhoto kroku. Komisia by chcela pripomenúť Rade, že v roku 2004 prijala článok 9 ods. 2 prílohy VIII k služobnému poriadku ako nástroj riadenia ľudských zdrojov. Tento nástroj umožnil inštitúciám EÚ upustiť od predchádzajúceho systému ukončenia služobného pomeru („ dégagement “) a uľahčil prijímanie pracovníkov z nových členských štátov (EÚ-10 a EÚ-2). Bol súčasťou celkového súboru predpisov odsúhlasených medzi Radou, Komisiou a odbormi. Komisia by chcela zdôrazniť, že správa predložená Rade obsahuje číselné údaje týkajúce sa krátkeho obdobia, ako to vyžaduje služobný poriadok. Komisia však zároveň nevidí dôvody, na základe ktorých by sa Rada mohla domnievať, že tento systém nebude z dlhodobého hľadiska rozpočtovo neutrálny. Od roku 2004 všetky inštitúcie uplatňovali systém predčasného odchodu do dôchodku v zmysle článku 1a ods. 2 a článku 1b služobného poriadku. Postupovali tak výlučne v záujme služobného pomeru a iba v obmedzenom počte prípadov. Tento systém (až na jednu poľutovaniahodnú, ale veľmi obmedzenú výnimku) je stále v súlade s limitmi určenými v článku 9 ods. 2 prílohy VIII k služobnému poriadku. Komisia by chcela Rade takisto pripomenúť, že kvôli špecifickej situácii po rozšírení Únie sa v posledných rokoch uplatňovala ročná kvóta 10 %. Neexistujú žiadne dôvody, na základe ktorých by sa mohlo očakávať, že sa táto maximálna kvóta dosiahne v každom roku. Článok 9 ods. 2 sa vzťahuje na všetky inštitúcie a všetky inštitúcie musia spravovať tento systém spoločne. Komisia nemôže jednostranne obmedziť spôsob, akým iné inštitúcie vykonávajú svoje právomoci ustanovujúceho orgánu, pokiaľ ide o predčasný odchod do dôchodku. Na základe návrhu Komisie však inštitúcie súhlasili, že využijú svoj priestor na voľné uváženie, ktorým ako ustanovujúce orgány disponujú, a uplatnia v rokoch 2010 – 2011 kvótu okolo 8 %. Tak sa zohľadní koniec prechodného obdobia pre prijímanie zamestnancov, ktorí sú štátnymi príslušníkmi krajín EÚ-10, ako aj pretrvávajúce potreby, pokiaľ ide o prijímanie zamestnancov z krajín EÚ-2. Z uvedených dôvodov sa Komisia nedomnieva, že sú v tomto štádiu dané dôvody na revíziu článku 9 ods. 2 prílohy VIII k služobnému poriadku. Bude však venovať náležitú pozornosť obavám Rady, keď bude predkladať návrh na zmenu a doplnenie služobného poriadku.